PODRŠKA ZAKLADI / Zagreb 16.10.2013.

Djeca iz CZO Slava Raškaj za mali brački bor

Djeca zagrebačkog Centra za odgoj i obrazovanje SLAVA RAŠKAJ čula su priču o sudbini jednog malog bračkog bora, koja ih je toliko rastužila da su odlučila pomoći Zakladi “OTOK BRAČ – negdje između mora i zvijezda” u podizanju spomenika Krivom boru.

Na satu hrvatskog jezika je na temelju “Legende o Krivom boru”, koja je u tu svrhu prevedena i na znakovni jezik, obrađena nastavna tema “Legende i narodne predaje”. Učenici profesorice Jacqueline Bat izdradili su plakat na temu legende o Krivom boru, koji će biti predstavljen i ostalim učenicima škole. Likovna grupa srednjoškolaca CZO Slava Raškaj planira izraditi autohtone unikatne suvenire od bračkog smilja, kako bi se što prije prikupila sredstva za spomenik Krivom boru.

CZO Slava Raškaj

Centar za odgoj i obrazovanje SLAVA RAŠKAJ je ustanova u sustavu Ministarstva socijalne politike i mladih, a bavi se pružanjem usluga djeci oštećena sluha, djeci uredna sluha s poremećajem govorno-jezične komunikacije, djeci s komunikacijskim teškoćama iz spektra autizma i pervazivnog razvojnog poremećaja, te djeci s višestrukim teškoćama, od novorođenčeta do 21. godine života.

Prvu školu za gluhonijeme u Hrvatskoj otvorio je 1885. godine Adalbert Lampe. Nakon nekoliko godina rada ukida se privatna Lampeova škola i godine 1891. osniva se Zemaljski zavod za gluhonijeme u Zagrebu u vili Socias na Vinogradskoj cesti. Tri godine poslije, školske godine 1894./95., Zavod se premješta u Ilicu 83, gdje se i danas uz lokaciju u Ulici Vladimira Nazora 47 odvija djelatnost Centra za odgoj i obrazovanje SLAVA RAŠKAJ.

Slava Raškaj jedno je od najznačajnijih imena našeg slikarstva na prijelazu iz 19. u 20. stoljeće. Od rođenja je bila gluha, pa je i sama pohađala Centar za gluhonjeme koji danas nosi njeno ime. Značajna je po originalnosti odabiranja motiva, a naročito po originalnosti svog slikarskog duha i po upotrebi dvije rijetke tehnike u slikarstvu tog perioda: akvarela i pastela.

2